text: Dræbt familie blev mindet
  01 november 2016 kl. 06.03
  Den 27-årige kvinde og hendes to børn, der søndag aften blev fundet dræbt i en fryser i deres lejlighed i Aabenraa, blev mandag aften mindet med fakler, lys og blomster.
  Tragedien fik mandag aften flere end 100 mennesker til at møde foran lejligheden på Reberbanen 2 i Aabenraa, hvor den den lille syriske familie boede.
  Mange af de fremmødte var fra den kurdiske forening  i Aabenraa. De mange mennesker mødtes her foran lejligheden, hvor familien blev fundet og lagde blomster og tændte lys.
  Mens de dræbte blev mindet fortsatte politiets efterforskning, der nu retter sig den dræbtes kvindes mand. Der er udstedt en dommerkendelse på fængsling af den 33-årige Hamid Farid Mohammed, og han efterlyses nu internationalt i forbindelse med det tredobbelte drab.
  Det er ikke lykkedes politiet at finde den 33-årige, der ikke boede sammen med de dræbte. Politiet ved, at han fredag aften tog en taxa fra et sted i Sønderjylland og til Flensborg - og her stopper sporet foreløbig.
  
  